Tízéves az NFL egyik legnagyobb sokkja, amivel a Miami Dolphins hülyét csinált a liga legjobb edzőjéből és csapatából: lemosták a Patriotsot. Fel sem fogták, hogy alapjaiban változtatják meg az NFL-t a váratlan húzással, a Wildcat támadórendszer bevetésével.

Nem meglepő módon az irányítókról szólt az NFL harmadik fordulójában a vasárnapi meccsek nagy része, de azért volt elég izgalom a pályákon. A Miami Dolphins például az Oakland Raiders ellen tartotta meg veretlenségét, ráadásul a meccsen sikerült egy elég alázós touchdownt is szerezniük.

21-17-re ment a Dolphins 2 perccel a lefújás előtt, amikor Albert Wilsonnak egy 74 yardos touchdownnal sikerült eldöntenie a meccset. Nem akármekkora TD volt, az elkapó Wilson a támadófal mögött futott keresztbe, úgynevezett shovel passből kapta az irányító Ryan Tannehilltől a labdát – ez egy apró előre pöccintés –, majd a bal oldalra átérve begyújtotta a rakétákat, és a védőkön áttörve végigvitte. Mielőtt elért volna a célterületre, a védők mögött még csatlakozott hozzá Jakeem Grant, és ha már ott voltak, konstatálták, hogy ezzel eldönthették a meccset, úgyhogy még a pálya közepén pacsival ünnepeltek.

A Dolphins csoportjában nagy feltámadást produkált az első két fordulóban lényegében semmit nem mutató Buffalo Bills, ráadásul mindezt a liga egyik legjobb védelme, a Minnesota Vikings ellen tették. A Billsben az újonc irányító, Josh Allen került a kezdőbe, úgy látszik, ez hozta meg a lendületet, mert a félidőben már 27-0-ra vezettek, végül pedig 27-6-ra nyertek idegenben.

Allen 22 passzkísérletéből 15 ment célba, 196 yardot és egy touchdownt passzolt, emellett volt két futott touchdownja is. Nála is nagyobbat játszott viszont két másik irányító.

NFL-rekordot döntött a New Orleans Saints-quarterback Drew Brees, már 6317 sikeres passza van karrierje során, ami a valaha volt legtöbb, a 6300 passzos Brett Favre-t nyomta le 39 évesen, és a szezonban tovább növelheti előnyét az első helyen. A Saints hosszabbításban nyert végül 43-37-re idegenben az Atlanta Falcons pályáján.

A Kansas City Chiefsben Patrick Mahomes három meccs után 13 passzolt touchdownnal áll, ami új rekord, megdöntötte Peyton Manning 2013-as szezonkezdetét, amikor Manning három meccsen 12 TD-vel indított. Manning abban a szezonban máig élő NFL-rekordot jelentő 55 passzolt touchdownnal zárt, egyelőre Mahomes jobb nála. A Chiefs 38-27-re verte a San Francisco 49erst.

A mérkőzésen súlyosnak látszó sérülést szenvedett a 49ers irányítója, Jimmy Garoppolo, akinek úgy bicsaklott meg a bal térde, hogy senki nem ért hozzá. Általában ezek a legrosszabb sérülések, a mérkőzés után a 49ers-edző Kyle Shanahan már térdszalag-szakadástól tartott, pontos diagnózis hétfőn születhet.

Another angle on the Garoppolo injurypic.twitter.com/qdhNKsLvyG — Dov Kleiman (@NFL_DovKleiman) September 23, 2018

A Los Angeles Rams városi rangadót nyert a Chargers ellen, 35-23 lett a vége, a sikerhez kellett egy blokkolt punt is a Rams részéről: Cory Littleton a 2017-es szezon kezdete óta harmadik puntját blokkolta. A mostaniból Blake Countess szerzett touchdownt, miután ráfeküdt a labdára.

A 3. forduló vasárnapi eredményei